Mar savje a-du Bro-C'hall hag ar Stadoù all a ra anezhe o-unan "broadoù" - na pa vije nemet war verr amzer - da zireudañ un tammig hag anavezout kenwirioù d'o minorelezhioù ; gwelloc'h c'hoazh mar bije ur gwir c'halloud riegezh gant an aozadurioù dreistbroadel (Europa da skouer) hag ar re-mañ oc'h anavezout ar gwirioù-se diazezet war doujañs an arallelezh, e c'halljed  gwelet minorelezhioù o tennañ splet eus kement gwir o deus tapet kaout - evel Katalonia Spagn da skouer - hep klask stourm ouzh ar Stadoù evit kelo-se, pe o klask krouiñ Stadoù nevez ? Kement-se a gasje, se zo sklaer, war-zu ur seurt kevreadelezh, gwall bell diouzh henvoazioù Bro-C'hall. Homañ, koulskoude, evel ma lavar Jean-Louis Quermonne, "n'hall ket kendelc'her d'ober skouar vouzar d'an treuzfurmadurioù o c'hoarvezout war he ziriegezh. Rak ne gavo ket ken en he sac'hig-rikoù m'eo an digreizennelañ ar remed  d'ar ret".